**СЪОБЩЕНИЕ ДО МЕДИИТЕ**

*Дата: 3.07.2025 г.*

**Време ли е за трансформация на общинските болници?**

*Нов анализ на ИПИ „*[*Реформирай болничната карта в кратки стъпки: Случаят с общинските многопрофилни болници*](https://ime.bg/wp-content/uploads/2025/07/reformiraj-bolnichnata-karta-v-kratki-stypki.pdf)*“*

Изследването анализира състоянието на общинските многопрофилни болници (МБАЛ) в България, поставяйки ги в контекста на общата болнична мрежа. България е сред водещите страни в ЕС по брой болници и легла на глава от населението, но това не се отразява в качеството на услугите. Много от болниците са малки, с ниска натовареност и високи средни разходи на пациент, което води до неефективност. Досега не виждаме мерки за оптимизация – бездействието удобно се оправдава с обществен или политически натиск въпреки че все повече пациенти избират да не ползват тези болници.

Фокусът на изследването са 72 общински МБАЛ, които обслужват средно по около 4 хил. пациенти годишно, но има болници с под 1000 пациенти на година. В някои от тях за цяла година не са извършвани основни дейности като раждания или лечение на инсулти, а ортопедичните операции са рядкост. Около 20–25% от тези болници са на ръба на финансовата устойчивост. Проблеми има и с персонала — в някои болници броят на лекарите надвишава този на сестрите, което е ключова предпоставка за ниско качество на услугите.

Какви са възможностите за решаване на проблема с големия брой болници, разпръснати на територията на България?

1. Трансформация на общинските многопрофилни болници от МБАЛ в лечебни заведения, предлагащи дългосрочни здравни грижи.
2. Трансформация в заведения, предлагащи социални услуги за възрастни хора.
3. Консолидация – или обединение с близки МБАЛ от други общини, с областни болници или други лечебни заведения за активно лечение.
4. Приватизация или закриване на болници. За част от общинските МБАЛ този вариант е без алтернатива. Той предполага наличие на добре функционираща спешна помощ в региона и сравнително добре развита система на извънболнична помощ, така че да е гарантиран широк и адекватен достъп до необходими медицински услуги за населението.

Пълния текст на анализа е наличен [тук](https://ime.bg/wp-content/uploads/2025/07/reformiraj-bolnichnata-karta-v-kratki-stypki.pdf).

*Подкрепата за Институт за пазарна икономика (ИПИ) за този материал е осигурена от Фондация „Америка за България“. Изявленията и мненията, изразени тук, принадлежат единствено на ИПИ и не отразяват непременно вижданията на Фондация „Америка за България“ или нейните партньори.*